[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 13.12.2007

KOM(2007) 795 endelig

BERETNING FRA KOMMISSIONEN TIL EUROPA-PARLAMENTET OG RÅDET

OM MEDLEMSSTATERNES ANVENDELSE AF RÅDETS DIREKTIV 95/50/EF OM ENSARTEDE KONTROLPROCEDURER I FORBINDELSE MED TRANSPORT AF FARLIGT GODS AD VEJ

INDHOLDSFORTEGNELSE

1. INDLEDNING 3

2. BAGGRUND 3

3. DIREKTIV 95/50/EF 4

4. MEDLEMSSTATERNES BERETNINGER 4

5. BEREGNING AF DATA 5

6. OMFANGET AF MEDLEMSSTATERNES KONTROL 5

7. ANDELEN AF TRANSPORTER, SOM OVERTRÆDER LOVGIVNINGEN 6

8. SANKTIONER 6

9. KONKLUSIONER 7

BIKAG 1: TIDSSERIER (1997-2005) FOR ANTALLET AF KONTROLAKTIVITETER, KONSTATEREDE OVERTRÆDELSER OG SANKTIONER I DE ENKELTE MEDLEMSSTATER 8

BILAG II: ANTAL KONTROLAKTIVITETER I FORHOLD TIL ANTAL TRANSPORTTURE MED FARLIGT GODS (%) 2003-2005 (NYE MEDLEMSSTATER 2004-2005) 10

BILAG III: ANTAL KONTROLAKTIVITETER OG DE KONTROLLEREDE UDENLANDSKE KØRETØJERS ANDEL (2003-2005) 11

BILAG IV: ANTAL OVERTRÆDELSER I FORHOLD TIL ANTAL KONTROLAKTIVITETER 2003-2005 12

BILAG V: SANKTIONER EFTER TYPE 2003-2005 13

1. INDLEDNING

Rådets direktiv 95/50/EF om ensartede kontrolprocedurer i forbindelse med transport af farligt gods ad vej blev vedtaget den 6. oktober 1995[1], og medlemsstaterne skulle sætte de nødvendige love, forordninger og administrative bestemmelser i kraft for at efterkomme direktivet inden den 1. januar 1997.

Ifølge direktiv 95/50/EF sender de enkelte medlemsstater for hvert kalenderår en beretning til Kommissionen om direktivets anvendelse senest 12 måneder efter udgangen af det pågældende år[2]. Direktivet fastsætter endvidere, at Kommissionen mindst hvert tredje år sender en beretning til Europa-Parlamentet og Rådet om medlemsstaternes anvendelse af direktivet[3].

Kommissionens beretning bygger på de årlige beretninger fra medlemsstaterne. Dette er den tredje beretning om medlemsstaternes anvendelse af Rådets direktiv 95/50/EF, og den omfatter årene 2003-2005. Den første beretning[4] gjaldt årene 1997-1998, og den anden beretning[5] årene 1999-2002. På grund af udvidelsen af EU den 1. maj 2004 optræder ti nye medlemsstater i denne beretning. De nye medlemsstater var kun forpligtet til at fremlægge data fra 2004 og 2005.

2. BAGGRUND

Rådets direktiv 94/55/EF af 21. november 1994 om indbyrdes tilnærmelse af medlemsstaternes lovgivning om transport af farligt gods ad vej[6], med senere ændringer[7], indførte ensartede regler for transport af farligt gods i medlemsstaterne og mellem dem indbyrdes.

Indholdet i de tekniske bilag til direktiv 94/55/EF er identisk med de tekniske bilag til den internationale ADR-konvention[8]. Direktiv 94/55/EF er derfor en omsætning til Fællesskabets lovgivning af ADR-konventionens tekniske bestemmelser, der fastsætter ensartede regler for sikker international landevejstransport af farligt gods. Direktivets særlige værdi ligger i, at det udvider disse regler til også at omfatte national trafik, således at betingelserne for landevejstransport af farligt gods harmoniseres i hele Fællesskabet, og samtidig forbedres færdselssikkerheden på nationalt plan.

Bilag A til direktiv 94/55/EF angiver, hvilke typer farligt gods der kan transporteres ad landevejen, og opstiller regler for emballering, mærkning og beskrivelse af godset i transportdokumenterne. Bilag B indeholder regler for køretøjerne og selve transporten.

3. DIREKTIV 95/50/EF

I tilknytning til direktiv 94/55/EF vedtog Rådet den 6. oktober 1995 direktiv 95/50/EF om ensartede kontrolprocedurer i forbindelse med transport af farligt gods ad vej for yderligere at forbedre sikkerhedsniveauet ved transport af farligt gods og sørge for, at der føres tilstrækkelig kontrol, og at den udføres på samme måde. Dette direktiv indeholder den harmoniserede tjekliste, der benyttes af medlemsstaterne, samt den harmoniserede liste over overtrædelseskoder indtil 2004. I 2004 blev direktivets bilag ændret[9], og overtrædelseskoderne blev ændret til tre risikogrupper gældende fra 2005.

Disse ensartede kontrolprocedurer gælder alle former for vejtransport af farligt gods på medlemsstaternes område og dets ankomst fra tredjelande, uanset køretøjets registreringsland. Direktivet går ud på at sikre, at der tages stikprøver af et repræsentativt udvalg af de forsendelser af farligt gods, som transporteres ad landevejen, og at de samtidig dækker et omfattende udsnit af vejnettet.

Kontrollen kan også foretages på selve virksomhederne som forebyggende foranstaltning, eller hvis der på landevejen er konstateret overtrædelser, som bringer sikkerheden i fare.

4. MEDLEMSSTATERNES BERETNINGER

Der er modtaget beretninger fra alle de medlemsstater, der er forpligtet til at indsende beretninger for hele perioden 2003-2005. Beretninger fra nye medlemsstater, der kun er forpligtet til at indsende beretninger for den periode, der begyndte i 2004, dækkede enten hele perioden eller en del af perioden. En medlemsstat indsendte ikke data.

Medlemsstater, der har indsendt beretning for samtlige år i perioden 2003-2005 | Østrig, Belgien, Danmark, Tyskland, Grækenland, Spanien, Finland, Frankrig, Irland, Italien, Luxembourg, Nederlandene, Portugal, Sverige, Slovenien og Det Forenede Kongerige. |

Medlemsstater, der har indsendt beretning for en del af perioden 2003-2005 (obligatorisk fra 2004) | Tjekkiet (2004-2005), Estland (2004-2005), Ungarn (2004-2005), Litauen (2004-2005), Letland (2004-2005), Malta (2005), Polen (2005), Slovakiet (2005) |

Medlemsstater, der ikke har indsendt beretning for perioden 2003-2005 | Cypern |

Da medlemsstaterne skulle udarbejde deres beretninger, blev de opfordret til at benytte de harmoniserede overtrædelseskoder i direktivets bilag II indtil 2004, de nye risikogrupper i 2005 og til at udfærdige beretningen i overensstemmelse med direktivets bilag III, som blev ændret i 2005. Ikke alle medlemsstater fulgte dette mønster. Nogle medlemsstater benyttede koderne i tjeklisten (direktivets bilag I), og nogle havde deres eget system for klassificering af overtrædelserne, som det har været tilfældet med tidligere beretninger. I 2005 benyttede mange medlemsstater stadig deres gamle systemer, men nogle benyttede allerede de nye risikogrupper. Det var derfor ikke muligt at skabe et sammenhængende overblik over overtrædelsestyperne. Dette ville have ført til en endnu højere andel af klassificeringen "andre overtrædelser", som allerede udgjorde 57,78 % af det totale antal i den sidste beretning.

Et sammendrag af beretningerne findes i bilag I til denne beretning. Bilag I indeholder tidsserierne for det antal kontrolaktiviteter, overtrædelser og sanktioner, som er registreret i de enkelte medlemsstater fra 1997 til 2005.

5. BEREGNING AF DATA

Medlemsstaterne blev bedt om at give deres skøn over transporten af farlige godsmængder i tons eller i tonkilometer i deres beretninger. Ikke mange af medlemsstaterne har givet disse oplysninger. Derfor blev tidligere beretningers metoder fulgt: en andel på 6 % af den samlede transporterede godsmængde er blevet benyttet som konstant gennemsnitsværdi ved vurdering af de transporterede farlige godsmængder[10], og en gennemsnitstur på 110 km og et gennemsnitligt læs farligt gods på 10 t er blevet benyttet til disse beregninger.

På grundlag af disse tal er antallet af ture, som er blevet tilbagelagt af køretøjer, der transporterer farligt gods, blevet beregnet. Dette tal er sammenholdt med antallet af kontrolaktiviteter i det pågældende land for at få oplysninger om kontrolhyppigheden i % af kontrolaktiviteter pr. turantal. For at skabe et mere ensartet grundlag for de enkelte medlemsstater blev alle turene beregnet på baggrund af statistiske tal fra Eurostat.

6. OMFANGET AF MEDLEMSSTATERNES KONTROL

Et af direktivets formål er at forbedre sikkerheden ved at sørge for, at den foretagne kontrol er tilstrækkelig omfattende. Vejkontrollernes hyppighed i medlemsstaterne i perioden 2003-2005 findes i diagrammet i bilag II.

På grundlag af dette diagram og resultaterne fra tidligere beretninger kan det konkluderes, at:

1) kontrolhyppigheden i EU som helhed var faldet fra 0,27 % (1997-1998) til 0,23 % (1999-2002), og med de fleste af de nye medlemsstater medregnet fra 2004 er tallet steget til 0,29 % (2003-2005).

2) i Tjekkiet, Tyskland, Ungarn og Slovakiet ligger kontrolhyppigheden i perioden 2003-2005 over 0,60 %, i Østrig, Spanien, Frankrig, Polen og Sverige omkring 0,25 %, i Belgien, Finland og Malta lige over 0,10 %, og i de øvrige lande er den på 0,06 % eller derunder. Det skal dog bemærkes, at der i visse medlemsstater anvendes en betydelig andel af den tilgængelige håndhævelseskapacitet til kontrol på virksomheden. Disse kontrolaktiviteter er også baseret på artikel 6 i direktiv 95/50/EF men fremgår ikke af dataene.

I de lande, hvor kontrollen er mest omfattende, er dens omfang 30 gange større end i de lande, hvor den er mindst. Ungarns data er markant højere end de øvrige medlemsstaters.

Det skal bemærkes, at den medlemsstat, som ikke indgav beretning, er taget helt ud af alle data.

For at bedømme, om indenlandske og udenlandske transportører kontrolleres i samme omfang, er kontrollen i de enkelte medlemsstater vist i bilag III sammen med de kontrollerede udenlandske køretøjers andel. Denne andel varierer faktisk betydeligt. Da den største del af de udenlandske køretøjer imidlertid kontrolleres i transitlandene, forekommer andelen dog stadig rimelig i forhold til den geografiske beliggenhed. Det kan derfor konkluderes, at der ikke er tegn på, at kontrollen mangler ligevægt, hvad dette angår.

7. ANDELEN AF TRANSPORTER, SOM OVERTRÆDER LOVGIVNINGEN

Andelen af de transporter, som overtræder lovgivningen, er blevet beregnet ved at knytte samtlige overtrædelser (uanset om de gælder køretøjet, føreren, transportdokumenterne eller det transporterede gods) til det kontrollerede køretøj. Da der kan være tale om mere end én overtrædelse pr. køretøj, kan dette give et unaturligt højt tal. Dette skal tages i betragtning, når tallene bedømmes. Oplysningerne om andelen af overtrædelser i forhold til kontrolaktiviteten i perioden 2003-2005 er opstillet i et diagram i bilag IV.

Når værdierne sammenlignes med resultaterne fra den tidligere beretning, kan det konkluderes, at:

1) overtrædelsernes antal i forhold til antallet af kontrolaktiviteter i Den Europæiske Union som helhed var vokset fra 0,22 (1997-1998) til 0,26 (1999-2002) og derefter er faldet til 0,18 (2003-2005);

2) afhængigt af landet ligger overtrædelsernes antal i forhold til antallet af kontrolaktiviteter i tidsrummet 1999-2002 mellem 0,02 og næsten 2,00;

3) i Østrig, Estland, Irland, Malta og Portugal er antallet af overtrædelser i forhold til antallet af kontrolaktiviteter i tidsrummet 2003-2005 betydeligt større end EU's gennemsnit (0,26). I de fleste lande ligger antallet mellem 0,10 og 0,50.

Tallene viser klart, at vejkontrol er nødvendig, og at den er vigtig for at gøre transporten af farligt gods mere sikker, selvom der ikke kan konstateres nogen simpel sammenhæng, når kontrolhyppigheden (bilag II) sammenlignes med overtrædelsernes andel (bilag IV).

8. SANKTIONER

Oplysningerne om sanktioner var i mange tilfælde ufuldstændig. En oversigt over sanktionernes art i de medlemsstater, der har indsendt data findes i bilag V. Den mest udbredte sanktion var bøde (omkring 80 %), efterfulgt af advarsler (omkring 20 %), mens retsforfølgning kun blev anvendt meget sjældent.

9. KONKLUSIONER

Skønt de fleste af medlemsstaterne foretog vejkontrol af transporten af farligt gods i perioden 2003-2005, varierer kontrollens hyppighed betydeligt. Når udvidelsen i 2004 tages i betragtning, er den gennemsnitlige kontrolhyppighed i EU steget i de sidste par år.

Kontrollens berettigelse fremgår klart af den andel af de kontrollerede køretøjer, der konstateres at have overtrådt lovgivningen, selvom det gennemsnitlige antal af overtrædelser i forhold til kontrolaktiviteter i EU er faldet en smule.

På grundlag af denne beretning fremhæver Kommissionen, at vejkontrol er et effektivt middel, når det drejer sig om at påvise sikkerhedsproblemerne i forbindelse med transport af farligt gods og om at forbedre sikkerheden. Dog er den kontrol hos virksomhederne, der udføres i nogle medlemsstater, helt klart en lige så effektiv kontrolform, selv om det ikke fremgår af bilagene til denne beretning.

Endelig vil Kommissionen gerne indskærpe medlemsstaterne, at de harmoniserede overtrædelseskoder benyttes i beretningerne, og at alle medlemsstaterne indsender beretning til Kommissionen. Indførelse og brug af de nye overtrædelses-risikogrupper i alle medlemsstater vil sikre bedre beretninger i fremtiden.

BIKAG 1: TIDSSERIER (1997-2005) FOR ANTALLET AF KONTROLAKTIVITETER, KONSTATEREDE OVERTRÆDELSER OG SANKTIONER I DE ENKELTE MEDLEMSSTATER

[pic]

[pic]

BILAG II: ANTAL KONTROLAKTIVITETER I FORHOLD TIL ANTAL TRANSPORTTURE MED FARLIGT GODS (%) 2003-2005 (NYE MEDLEMSSTATER 2004-2005)

[pic]

BILAG III: ANTAL KONTROLAKTIVITETER OG DE KONTROLLEREDE UDENLANDSKE KØRETØJERS ANDEL (2003-2005)

[pic]

BILAG IV: ANTAL OVERTRÆDELSER I FORHOLD TIL ANTAL KONTROLAKTIVITETER 2003-2005

[pic]

BILAG V: SANKTIONER EFTER TYPE 2003-2005

[pic]

[1] EFT L 249 af 17.10.1995, s. 35. Senest ændret ved Kommissionens direktiv 2004/112/EF af 13. december 2004 om tilpasning til den tekniske udvikling af Rådets direktiv 95/50/EF (EUT L 367 af 14.12.2004, s. 23).

[2] Artikel 9, stk. 1.

[3] Artikel 9, stk. 2.

[4] KOM(2000) 517 endelig af 6.9.2000.

[5] KOM(2005) 430 endelig af 15.9.2005.

[6] EFT L 319 af 12.12.1994, s. 7.

[7] Direktivet er senest blevet ændret ved Kommissionens direktiv 2004/111/EF af 9. december 2004 om tilpasning til den tekniske udvikling af Rådets direktiv 94/55/EF (EUT L 365 af 10.12.2004, s. 25)

[8] Den europæiske konvention om international transport af farligt gods ad vej, indgået i Genève den 30. september 1957, med senere ændringer, den seneste version er fra 2005.

[9] Kommissionens direktiv 2004/112/EF af 13. december 2004 om tilpasning til den tekniske udvikling af Rådets direktiv 95/50/EF (EUT L 367 af 14.12.2004, s. 23).

[10] Oplysningerne om den samlede transporterede godsmængde kommer fra den statistiske håndbog "2006 EU Energy and Transport in Figures", der er udgivet af Eurostat. Luxembourg, Kontoret for De Europæiske Fællesskabers Officielle Publikationer, 2007. Tabel 3.2.4c)